**DĖL BIUDŽETINĖS ĮSTAIGOS ROKIŠKIO TURIZMO IR AMATŲ INFORMACIJOS CENTRO PERTVARKYMO Į VIEŠĄJĄ ĮSTAIGĄ ROKIŠKIO TURIZMO IR VERSLO INFORMACIJOS CENTRĄ**

2021 m. lapkričio 26 d. Nr. TS-

Rokiškis

Vadovaudamasi Lietuvos Respublikos civilinio kodekso 2.46 ir 2.104 straipsniais, Lietuvos Respublikos vietos savivaldos įstatymo 6 straipsnio 4 ir 13 punktais, 16 straipsnio 2 dalies 21, 26 punktais, 48 straipsnio 2 dalimi, Lietuvos Respublikos biudžetinių įstaigų įstatymo, 4 straipsnio 3 dalies 4 punktu, 13 straipsniu, Lietuvos Respublikos viešųjų įstaigų įstatymo 4 ir 6 straipsniais, 7 straipsnio 2 ir 3 dalimis, 8 ir 9 straipsniais, 13 straipsnio 3 dalimi, Lietuvos Respublikos Valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 3 punktu, 2 dalimi, Sprendimo investuoti valstybės ir savivaldybių turtą priėmimo tvarkos aprašu, patvirtintu Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės tarybos 2020 m. gruodžio 23 d. sprendimu TS-312 „Dėl pritarimo sutarties pasirašymui su VšĮ „Versli Lietuva“ įgyvendinant bendradarbystės centro „Spiečius“ projektą, Partnerystės 2021 m. sausio 14 d. sutartimi Nr. MS-2, Rokiškio rajono savivaldybės tarybos 2021 m. rugsėjo 24 d. sprendimu TS-177 „Dėl sutikimo pertvarkyti biudžetinę įstaigą Rokiškio turizmo ir amatų informacijos centrą į viešąją įstaigą Rokiškio turizmo ir verslo informacijos centrą“, Rokiškio rajono savivaldybės tarybos 2007 m. gruodžio 7 d. sprendimu Nr. TS-13.181 „Dėl savivaldybės turtinių ir neturtinių teisių įgyvendinimo akcinėse bendrovėse, uždarosiose akcinėse bendrovėse ir viešosiose įstaigose, 2021 m. lapkričio 18 d. pasiūlymu Rokiškio rajono savivaldybės tarybai „Dėl sprendimo investuoti Rokiškio rajono savivaldybės turtą priėmimo Nr. SD-5.42-2908, Rokiškio rajono savivaldybės taryba

n u s p r e n d ž i a:

1. Pertvarkyti iki 2022 m. sausio 1 d. biudžetinę įstaigą Rokiškio turizmo ir amatų informacijos centrą (įmonės kodas 302308156) į viešąją įstaigą Rokiškio turizmo ir verslo informacijos centrą.

2. Nustatyti, kad:

2.1. viešosios įstaigos Rokiškio turizmo ir verslo informacijos centro buveinės adresas: Nepriklausomybės a. 8-3, LT-42115, Rokiškis;

2.2. pertvarkomos biudžetinės įstaigos Rokiškio turizmo ir amatų informacijos centro vienintelė dalininkė Rokiškio rajono savivaldybė nuo viešosios įstaigos Rokiškio turizmo ir verslo informacijos centro įregistravimo dienos tampa naujos teisinės formos įstaigos savininke;

2.3. biudžetinės įstaigos Rokiškio turizmo ir amatų informacijos centro darbuotojų darbo santykiai po pertvarkymo tęsiasi viešojoje įstaigoje Rokiškio turizmo ir verslo informacijos centre.

3. Pavesti Rokiškio rajono savivaldybės administracijos direktoriui:

3.1. atstovauti steigėjui ir įgyvendinti Rokiškio rajono savivaldybės, kaip viešosios įstaigos Rokiškio turizmo ir verslo informacijos centro dalininko (savininko) teises ir pareigas, išskyrus išimtinei Rokiškio rajono savivaldybės tarybos kompetencijai pagal Lietuvos Respublikos vietos savivaldos įstatymą priskirtas funkcijas, kurias įgyvendina pati Rokiškio rajono savivaldybės taryba.

4. Investuoti ir perduoti kaip steigiamąjį turtinį dalininko įnašą viešajai įstaigai Rokiškio turizmo ir verslo informacijos centrui, Rokiškio rajono savivaldybei nuosavybės teise priklausantį 277 180 Eur (du šimtai septyniasdešimt septyni tūkstančiai vienas šimtas aštuoniasdešimt eurų) vertės turtą, kurį sudaro:

4.1. 262 180 Eur (du šimtai šešiasdešimt du tūkstančiai vienas šimtas aštuoniasdešimt eurų) vertės nekilnojamasis turtas:

4.1.1. negyvenamoji patalpa – Tradicinių amatų centras, adresas: Rokiškis, Nepriklausomybės a. 8-3, unikalus Nr. 4400-0780-7292:7698, kurio vertė – 84 900 Eur;

4.1.2. pastatas – kumetynas, adresas: Rokiškis, Tyzenhauzų g. 6, unikalus Nr. 7380-1000-1069, kurio vertė – 49 700 Eur;

4.1.3. turtinis kompleksas, adresas Kriaunų sen., Bradesių k., Zalvės g. 5A, kurio vertė – 127580 Eur kurį sudaro:

4.1.3.1. aptarnavimo pastatas, unikalus Nr. 4400-2488-3790, bendras plotas – 19.78 kv. m, kurio vertė – 11 900 Eur;

4.1.3.2. kiemo aikštelė, unikalus Nr. 4400-2488-3823, kurios vertė – 29 890 Eur;

4.1.3.3. paplūdimio futbolo aikštelė, unikalus Nr. 4400-2523-8571, kurios vertė – 35 000 Eur;

4.1.3.4. paplūdimio tinklinio aikštelė, unikalus Nr. 4400-2523-8706, kurios vertė – 1540 Eur;

4.1.3.5. pavėsinė, unikalus Nr. 4400-2488-3845, kurios vertė – 1120 Eur;

4.1.3.6. Pavėsinė, unikalus Nr. 4400-2488-3890, kurios vertė – 1120 Eur;

4.1.3.7. pavėsinė, unikalus Nr. 4400-2488-3878, kurios vertė – 1120 Eur;

4.1.3.8. pavėsinė, unikalus Nr. 4400-2488-3889, kurios vertė – 1120 Eur;

4.1.3.9. persirengimo kabina, unikalus Nr. 4400-2488-3834, kurios vertė – 400 Eur;

4.1.3.10. nuotekų šalinimo tinklai – nuotekų tinklai, unikalus Nr. 4400-2488-3923, ilgis – 410,22 m, kurių vertė – 25 310 Eur;

4.1.3.11. nuotekų šalinimo tinklai – nuotekų šalinimo tinklai, unikalus Nr. 4400-2488-3956, ilgis – 84,91 m, kurių vertė – 5100 Eur;

4.1.3.12. nuotekų šalinimo tinklai – nuotekų šalinimo tinklai, unikalus Nr. 4400-2488-3912, ilgis 81,25m, kurių vertė – 7380 Eur;

4.1.3.13. vandentiekio tinklai – vandentiekio tinklai, unikalus Nr. 4400-2488-4975, ilgis –209,34 m, kurių vertė – 6580 Eur;

4.2. 15 000 Eur (penkiolika tūkstančių eurų) finansinį turtą iš Rokiškio rajono savivaldybės biudžeto lėšų.

5. Leisti VšĮ Rokiškio turizmo ir verslo informacijos centro steigiamąjį įnašą naudoti išlaidoms, kurios užtikrins įstaigos funkcijų vykdymą nuo 2022 m. sausio 1 d.

6. Įpareigoti biudžetinės įstaigos Rokiškio turizmo ir amatų informacijos centro direktorę apie sprendimą pertvarkyti biudžetinę įstaigą Rokiškio turizmo ir amatų informacijos centrą į viešąją įstaigą Rokiškio turizmo ir verslo informacijos centrą paskelbti viešai tiesės aktų ir biudžetinės įstaigos Rokiškio turizmo ir amatų informacijos centro nustatyta tvarka.

7. Patvirtinti viešosios įstaigos Rokiškio turizmo ir verslo informacijos centro įstatus (toliau – įstatai) (pridedama).

8. Įgalioti biudžetinės įstaigos Rokiškio turizmo ir amatų informacijos centro direktorių pasirašyti viešosios įstaigos Rokiškio turizmo ir verslo informacijos centro įstatus, įregistruoti įstatus teisės aktų nustatyta tvarka juridinių asmenų registre ir atlikti kitus būtinus veiksmus, susijusius su įstaigos pertvarkymu.

9. Nustatyti:

9.1. pertvarkymas turi būti baigtas ir viešosios įstaigos Rokiškio turizmo ir verslo informacijos centro įstatai įregistruoti Juridinių asmenų registre iki 2021 m. gruodžio 31 d.;

9.2. už šio sprendimo įgyvendinimą atsakingas biudžetinės įstaigos Rokiškio turizmo ir amatų informacijos centro direktorius;

9.3. 4.1. papunktyje nurodytas turtas viešajai įstaigai Rokiškio turizmo ir verslo informacijos centrui turi būti perduotas iki 2022 m. kovo 22 d.;

9.4. 4.2. papunktyje nurodytas turtas viešajai įstaigai Rokiškio turizmo ir verslo informacijos centrui turi būti pervestas iki 2022 m. sausio 15 d.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Justina Daščioraitė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL BIUDŽETINĖS ĮSTAIGOS ROKIŠKIO TURIZMO IR AMATŲ INFORMACIJOS CENTRO PERTVARKYMO Į VIEŠĄJĄ ĮSTAIGĄ ROKIŠKIO TURIZMO IR VERSLO INFORMACIJOS CENTRĄ“**

**AIŠKINAMASIS RAŠTAS**

**Sprendimo projekto tikslai ir uždaviniai.**

 Sprendimo projekto tikslas ir uždaviniai – pertvarkyti iki 2022 m. sausio 1 d. biudžetinę įstaigą Rokiškio turizmo ir amatų informacijos centrą (įm. kodas 302308156) į viešąją įstaigą Rokiškio turizmo ir verslo informacijos centrą.

**Teisinio reguliavimo nuostatos.**

 Lietuvos Respublikos vietos savivaldos įstatymas; Lietuvos Respublikos viešųjų įstaigų įstatymas; Lietuvos Respublikos biudžetinių įstaigų įstatymas; Lietuvos Respublikos valstybės ir savivaldybių turto valdymo, naudojimo ir disponavimo juo įstatymas; Lietuvos Respublikos civilinis kodeksas, 2020 m. gruodžio 23 d. Rokiškio rajono savivaldybės tarybos sprendimas Nr. TS-312 „Dėl pritarimo sutarties pasirašymui su VšĮ „Versli Lietuva“ įgyvendinant bendradarbystės centro „Spiečius“ projektą, 2021 m. sausio 14 d. Partnerystės sutartis Nr. MS-2, Rokiškio rajono savivaldybės tarybos 2021 m. rugsėjo 24 d. sprendimas TS-177 „Dėl sutikimo pertvarkyti biudžetinę įstaigą Rokiškio turizmo ir amatų informacijos centrą į viešąją įstaigą Rokiškio turizmo ir verslo informacijos centrą“.

 **Sprendimo projekto esmė.**

 Savivaldybė pagal 2021 m. sausio 14 d. Partnerystės sutarties Nr. MS-2 sąlygas įsipareigojo nuo 2022 m. sausio 1 d. iki 2026 m. gruodžio 31 d. perimti administruoti ir išlaikyti BC „Spiečius“ veiklą ir BC „Spiečius“ paslaugų paketą ir kokybę, pagal VšĮ „Versli Lietuva“ nurodytus veiklos rodiklius. Siekiant, kad šios paslaugos būtų teikiamos kokybiškai, apie jas sužinotų kuo platesnis ratas potencialių „Spiečiaus“ narių bei verslo subjektų, skatinant Rokiškio rajono turizmo sektoriaus neišnaudotą verslumo potencialą, „Rokiškio turizmo ir amatų informacijos centras“ pertvarkomas į „Rokiškio turizmo ir verslo centrą“, kurio tikslas – Rokiškio rajono turizmo, amatų ir verslo plėtros skatinimas, palankių sąlygų šiai veiklai sudarymas kuriant patrauklų rajono įvaizdį, aktualiomis rinkodaros priemonėmis populiarinant ir didinant rajono turizmo, tradicinių amatų ir verslo sričių aktualumą bei žinomumą Lietuvoje ir užsienio šalyse.

 Remiantis gerąja kitų savivaldybių (Anykščių rajono, Kupiškio, Kėdainių ir kt.) patirtimi, tų įstaigų steigiamaisiais dokumentais, biudžetinė įstaiga „Rokiškio turizmo ir amatų informacijos centras“ pagal vykdomos veiklos pobūdį labiau atitinka kitai juridinio asmens teisinei formai būdingus požymius, būdingus viešajai įstaigai, kurios tikslas – tenkinti viešuosius interesus vykdant švietimo, mokymo ir mokslinę kultūrinę, sveikatos priežiūros, aplinkos apsaugos, sporto plėtojimo, socialinės ar teisinės pagalbos teikimo, taip pat kitokią visuomenei naudingą veiklą (Viešųjų įstaigų įstatymo 2 straipsnio 1 dalis). Įvertinus tai, kad Rokiškio turizmo ir amatų informacijos centras labiau atitinka viešosios įstaigos, kaip teisinės formos, požymius, nėra tikslinga išlaikyti biudžetinės įstaigos, kuri įgyvendina savivaldybės funkcijas ir yra išlaikoma iš savivaldybės biudžeto asignavimų, formą.

 Pasikeitus įstaigos teisinei formai, įstaigos veiklos valdymui bus suteiktas didesnis lankstumas: atsiras daugiau galimybių rengti įvairias programas, dalyvauti projektinėje veikloje, pritraukti daugiau lėšų iš įvairių finansavimo šaltinių (esant biudžetinės įstaigos formai, dalyje kvietimų nėra numatyta galimybė teikti paraiškas), nėra nustatomas didžiausias leistinas pareigybių skaičius (kitaip nei esant biudžetinei įstaigai, kur didžiausią leistiną pareigybių skaičių nustato savivaldybės taryba), todėl atsiranda galimybė samdyti atitinkamos srities specialistus konkrečiam projektui įgyvendinti pagal neterminuotą darbo sutartį, o esant poreikiui, įstaigai plečiant veiklos apimtis – keisti pareigybių skaičių savo nuožiūra. Taip pat nustatyti paslaugų (išskyrus viešųjų mokamų paslaugų sąrašą ir kainas) ir prekių įkainius diskrecijos teisę įgytų pati viešoji įstaiga (esant biudžetinei įstaigos formai, įkainius nustato savivaldybės taryba). Tai užtikrintų lankstumą ir greitą reagavimą prisitaikant prie tuo metu vyraujančias rinkos tendencijų.

Siūlomas investuoti turtas įvertintas nepriklausomų turto vertintojų UAB ,,APUS Turtas“, juridinio asmens kodas 302249875, kurio registruota buveinė yra Žalgirio g 135, LT-08217 Vilniuje (Nekilnojamojo turto vertinimo ataskaitos Nr. 21/883NT, Nr. 21/884NT ir Nr. 21/885NT pridedamos). Pažymėtina, kad 3 punkte nurodyto turistinio komplekso verčių išskyrimas yra sąlyginis ir galioja tik traktuojant turtą kaip nedalomą visumą.

 Vadovaujantis Lietuvos Respublikos turto ir verslo vertinimo pagrindų įstatymo 22 straipsniu, 24 straipsnio 1 dalimi, turto vertinimo ataskaitos paskelbtos viešai 2021 m. spalio 26 d. Audito, apskaitos, turto vertinimo ir nemokumo valdymo tarnybos prie Lietuvos Respublikos finansų ministerijos internetinėje svetainėje adresu: <https://avnt.lrv.lt/lt/veiklos-sritys/vertinimas-1/vertinimo-ataskaitu-vieso-paskelbimo-sarasai>

 Rokiškio rajono savivaldybė yra biudžetinės įstaigos Rokiškio turizmo ir amatų informacijos centro savininkė.

Poreikio investuoti turtą motyvai: viešajai įstaigai Rokiškio turizmo ir verslo informacijos centrui savivaldybės turtas negali būti perduotas patikėjimo teise, nes, vadovaujantis LR Valstybės ir savivaldybių turto valdymo, naudojimo ir disponavimo juo įstatymo 12 straipsnio 2 dalimi, viešoji įstaiga pagal įstatymus negalės atlikti savivaldybės funkcijos. Turtą perduoti panaudos pagrindais netikslinga, nes įstaiga negalės naudoti turto vykdydama ūkinę-komercinę veiklą. Vadovaujantis LR Viešųjų įstaigų įstatymo 7 straipsnio 2 dalimi Viešosios įstaigos steigėjai perdavę viešajai įstaigai įnašą, tampa jos dalininkais. Todėl savivaldybė privalo steigiamai viešajai įstaigai perduoti vienokį ar kitokį turtą.

 Sprendime nurodytą, siūlomą investuoti, turtą šiuo metu patikėjimo teise valdo biudžetinė įstaiga Rokiškio turizmo ir amatų informacijos centras. Kadangi po pertvarkymo visos biudžetinės įstaigos teisės ir pareigos pereis po pertvarkymo veiksiančiai viešajai įstaigai, turtas bus naudojamas įstaigos įstatuose nurodytai veiklai, kuri bus nepertraukiama pertvarkius įstaigą. Dalis 2 punkte nurodyto turto, vadovaujantis 2021-01-14 Partnerystės sutartimi su VšĮ „Versli Lietuva“ Nr. MS-2 ir 2021-02-03 Savivaldybės nekilnojamojo turto panaudos sutartimi Nr. DS-27, šiuo metu panaudos pagrindais perduota VšĮ „Versli Lietuva“. Vadovaujantis partnerystės sutartimi, savivaldybė įsipareigojo, kad savivaldybė arba jos įsteigta viešoji įstaiga nuo 2022 m. sausio 1 d. perims ir savo lėšomis toliau laikinai administruos ir išlaikys BC „Spiečius“ veiklą, nemokamai teiks BC „Spiečius“ Paslaugų pakete numatytas paslaugas bei užtikrins tolimesnį BC „Spiečius“ veiklos tęstinumą ir kokybę.

1. Investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas). Sukurta patogi, moderni ir šiuolaikiška aplinka, mažinanti SVV subjektų išlaidas, nes yra dalijamasi ne tik erdve, susitikimų ar posėdžių kambariu, bet ir organizacine įranga. Vykdomi aktualūs verslo subjektam mokymai, mentorystė, verslo dirbtuvės, informaciniai renginiai. Dirbant įvairių sričių specialistų apsuptyje, skatinamas naujų idėjų įgyvendinimas, tarpusavio bendradarbiavimas. „Verslios Lietuvos“ duomenimis, 2019 m. BC „Spiečius“ rezidentų apyvarta vidutiniškai augo 64 proc., 20 proc. verslų pradėjo eksportuoti, o 10 proc. jų įkūrėjų yra į Lietuvos regionus sugrįžę emigrantai.

 Sudarytos sąlygos rajone skatinti smulkųjį ir vidutinį verslą suteikiant galimybę nemokamai pasinaudoti BC „Spiečius“ paslaugų paketu, kurį sudaro:

1. nemokamos konsultacijos verslo pradžios ir plėtros klausimais;
2. mentorystės programa;
3. verslo įgūdžių mokymai (akseleravimo programa ir kt.);
4. informaciniai renginiai (apimantys atvirų durų dienas, bendruomenės telkimo renginius, seminarus verslui aktualiomis temomis, kontaktiniai renginiai ir kt.);
5. nemokamos kompiuterizuotos darbo vietos suteikimas;
6. kitos verslo skatinimo ir plėtros iniciatyvos, atitinkančios BC koncepciją ir suderintos su VšĮ „Versli Lietuva“.

 BC paslaugų paketu BC narys galės naudotis 24 val. per parą, 7 dienas per savaitę.

1. Rokiškio rajono savivaldybės turto investavimu (nepiniginiu įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas (bus skatinama ne tik turizmo, bet ir verslo bei investicijų plėtra, kuriamas patrauklus rajono įvaizdis didinant rajono žinomumą bei investicinės aplinkos patrauklumą tiek Lietuvoje, tiek tikslinėse užsienio šalyse). Savivaldybė įsipareigojo nuo 2022 m. sausio 1 d. iki 2026 m. gruodžio 31 d. perimti ir užtikrinti BC „Spiečius“ veiklų tęstinumą ir paslaugų pakete esančių paslaugų tinkamą kiekybę ir kokybę pagal VšĮ „Versli Lietuva“ nustatytus veiklos rodiklius:
2. bus suteikta konsultacijų (ne mažiau kaip 120 vnt. per metus);
3. organizuojami ne mažiau nei 3 verslumą skatinančių informacinių renginių ciklai (tikslinėms grupėms: moterims, jaunam verslui, augančiam verslui ir kt.; verslo kontaktų renginiai);
4. įgyvendinta BC „Spiečius“ narių verslo įgūdžių ugdymo programa (akseleravimas);
5. išlaikytas ne mažiau nei 15 aktyvių BC „Spiečius“ narių skaičius;
6. publikuotos pagal poreikį, bet ne mažiau nei 3 sėkmės istorijos;
7. sudaryti ne mažiau nei 10 mentorių ir verslo subjektų bendradarbiavimo įsipareigojimai;
8. matuojamas BC narių veiklos vykdymo apyvartos pokytis;
9. vertinamas klientų pasitenkinimas BC „Spiečius“ organizuotais renginiais.
10. Iš investavimo objekto bus gauta ne tik pelno (pajamų), bet ir užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas. (Atsižvelgiant į Rokiškio rajono strateginio plėtros plano iki 2022 metų priemonių plano priemonę „Ekonominės plėtros skatinimas ir konkurencingumo didinimas“, būtų sustiprintas šių priemonių įgyvendinimas ir pasiektas aukštesnis rodiklis – 1.1.1.3 (rajono verslo aplinkos tyrimų vykdymas); 1.1.1.6 (investuotojams patrauklaus savivaldybės įvaizdžio formavimas); 1.1.1.7 (verslumą skatinančių renginių organizavimas ir dalyvavimas juose); 1.1.2.1 (verslo ir viešojo sektoriaus partnerystės stiprinimas); 1.1.2.3 (verslo paramos organizacijų, teikiančių paslaugas verslo kūrimuisi ir plėtrai, plėtra. Taip pat, remiantis Lietuvos Respublikos vietos savivaldos įstatymo 6 straipsnio 38 punktu, bus užtikrinamas sąlygų verslo ir turizmo plėtrai sudarymas ir šios veiklos skatinimas).

**Laukiami rezultatai.**

Sukurtos palankios sąlygos verslo (ypatingai dėmesį skiriant pradedančiam verslui, verslo idėjos vystymo klausimams savivaldybės ir nacionaliniu mastu), turizmo bei vietinės ir tarptautinės rinkodaros plėtrai Rokiškio rajone. Didelis dėmesys bus skirtas investicijų pritraukimo skatinimui, turistinio rajono patrauklumo didinimui. Rokiškio turizmo ir verslo centras taps jungiamąja grandimi tarp verslo subjektų, asocijuotų verslo struktūrų, potencialių investuotojų ir savivaldybės.

Turizmo informacijos ir tradicinių amatų koordinavimo funkcijos dėl pertvarkos išlaikys esamą veiklos kryptį, taip pat bus sustiprintos reikiamu turizmo sektoriaus verslo subjektų dėmesiu ir glaudesniu bendradarbiavimu.

 **Finansavimo šaltiniai ir lėšų poreikis**.

Sprendimui įgyvendinti reikės investuoti ir perduoti kaip steigiamąjį turtinį dalininko įnašą viešajai įstaigai Rokiškio turizmo ir verslo informacijos centrui, Rokiškio rajono savivaldybei nuosavybės teise priklausantį 277 180 Eur (dviejų šimtų septyniasdešimt septynių tūkstančių vieno šimto aštuoniasdešimties eurų) vertės turtą, kurį sudaro 262 180 Eur (du šimtai šešiasdešimt du tūkstančiai vienas šimtas aštuoniasdešimt eurų) vertės nekilnojamasis turtas ir 15 000 Eur (penkiolika tūkstančių eurų) iš Rokiškio rajono savivaldybės biudžeto kaip steigiamasis įnašas. Siūlomas investuoti turtas įvertintas nepriklausomų turto vertintojų UAB ,,APUS Turtas“. Turto vertinimo išlaidos – 2 807, 20 Eur (du tūkstančiai aštuoni šimtai septyni eurai, 20 ct).

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

 Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Komunikacijos ir kultūros skyriaus vedėjo pavaduotoja Justina Daščioraitė